Питки със сирене и лапад | The world of food and cooking
Home » Рецепти » Нашите рецепти » Хляб и печива » Пирожки » Питки със сирене и лапад
Питки със сирене и лапад	Тези малки питки са наистина универсални, тъй като можете да ги приготвите с най-различни пълнежи – спанак, коприва, кориандър, магданоз или каквото друго в харесва от зелените листни зеленчуци. Ние обикновено използваме спанак, но този път имахме чудесен свеж лапад. И понеже сезона, в който можем да хапнем пресен лапад е доста кратък, ви предлагаме един лесен и приятен начин за приготвянето му. Към него сме добавили две шепи зелени листа от целина, които заедно със сиренето и лапада са чудесна пролетна плънка за питките.
Перфектни са с лека зеленчукова супа за обяд или за пикник, тези питки ще ви отнемат съвсем малко време за приготвяне и печене, а резултатът си струва.
Време за приготвяне: 40 минути + около 1 час за втасване на тестото Необходими продукти:
300 гр. обикновено брашно
4 гр. прясна мая (бучка, колкото голям лешник)
60 гр. масло или 5 равни суп. лъжици, меко, но не разтопено
200 гр. кисело мляко или ¾ ч. чаша
1 яйце, добре разбито (оставете мъничко за намазване на питките)
Ако използвате някоя от любимите ви марки български кисели млека, запазете горните пропорции на основните продукти. В случай, че имате на разположение по-гъсто кисело мляко (цедено или някоя от популярните гръцки марки), сместта ви ще поеме по-малко от предвиденото брашно, така че го добавяйте постепено, докато получите не много твърдо тесто.
120 гр. натрошено бяло сирене или 1 ч.чаша
голяма шепа измити и нарязани зелени листа (от лапад, магданоз, целина, спанак)
малко прясно смлян черен пипер и една супена лъжица олио.
Разбъркайте добре яйцето, киселото мляко, маслото и солта. Смесете маята с брашното, опитвайки да я разтрошите на възможно най-малки парченца. Добавете брашното към сместа, отначало бъркайки с дървена лъжица, а после я омесете добре. Оставете тестото на топло да втасва около час.
Загрейте предварително фурната на 200 градуса. Намаслете дъното на тавата, в която ще печете или го покрийте с хартия за печене. Вторият вариант е за предпочитане, тъй като е възможно да изтече малко плънка.
През това време пригответе плънката. Нарежете ситно лапада (или каквито листни зеленчуци използвате) и го объркайте добре с натрошеното сирене и лъжица олио. По желание може овкусите с малко прясно смлян черен пипер.
Когато тестото е достатъчно бухнало, разделете го на 12 части. Разточете всяка топка, така че да стане кръг с около 10 см. диаметър. Опитайте да направите крайщата малко по тънки. Сложете в центъра на всяка питка по една лъжица от пълнежа, и запечатайте добре. Оформете леко с длан, и ги сложете в тавата за печене със запечатаните ръбчета надолу, на разстояние от 2-3 см. една от друга.
Другият вариант да изпечете тези питки е също толкова лесен. Препоръчваме ви го, ако не сте много сигурни в опциите на фурната си, или нямате много опит с тестени изделия с мая. В този вариант разделяте тестото на 8 топки и ги разточвате с диаметър от около 12-13 см. Тъй като ще затваряте питките отгоре, за да се получат красиви е добре да оформите хубави кръгчета още с точенето. Поставете по една лъжица от плънката в центъра на всяко кръгче. Хванете с пръсти две по две срещуположни точки от ръба на тестото и ги съберете в средата – нещо като вързоп, без възлите. Притиснете добре и направете същото с останалите 4 стърчащи ъгълчета. Не се притеснявайте, че не е добре запечатано – през дупчиците водното съдържание на плънката ще се изпари при печенето, и питките ви няма да останат глетави.
Преди да ги сложите във фурната, намажете с четка останалото яйце. Намалете фурната на около 140-150 градуса и печете 20-25 минути, или докато се зачервят добре.